In nomine sancte et individue Trinitatis Patris et Filii et Spiritus sancti, amen. Licet incerta mortis hora semper in prudenti animo debeat esse suspecta, cum nichil sit certius morte, licet incerta maneat hora, idcirco ego Seguinus de Beligneyo, Eduensis et beate Marie Belnensis ecclesiarum canonicus, sanus corpore et mente ac sensu, Altissimi gracia, volens et cupiens pro remedio et salute anime mee de bonis et rebus meis, pro posse, salubriter ordinare, testamentum meum seu ultimam voluntatem meam condo, facio, dispono et ordino in modum qui sequitur et in formam. In primis, animam meam recommendo altissimo creatori, domino nostro Jhesu Christo et beate Marie virgini ejus matri, totique societati supernorum. Item, omnes rancores et injurias michi illatas, factas vel dictas, a quacumque persona remitto. Item, volo quod omnia debita mea et clamores mei persolventur per manus executorum meorum. Item, volo et precipio quod emende mee fiant et quod omnia a me suscepta et habita per illicitam et indebitam exactionem seu retentionem restitui et solvi ecclesiis in quibus sum beneficiatus seu aliis personis quibuscumque de rebus et bonis meis solvantur plene usque ad satisfactionem, illis tamen a quibus apparebit me habuisse supradicta. Item, sepulturam corporis mei eligo in ecclesia Sancti Johannis in Crota Eduensis, juxta sepulturam carissimi fratris mei, domini Egidii, quondam vicarii ecclesie Eduensis: et volo et precipio quod die obitus mei legantur duodecim psalteria a duodecim presbiteris chori ecclesie Eduensis, et cuilibet legenti dentur duodecim denarii Turon. Item, volo et precipio quod die obitus mei celebrentur triginta misse a triginta presbiteris dicti chori pro remedio anime mee, et cuilibet eorum do duos solidos Vien. Item, do et lego canonicis et beneficiatis ac aliis de choro dicte ecclesie Eduensis centum solidos semel, pro pictancia, prout est moris, distribuendos inter eosdem; item, cuilibet pauperi membro Christi, civitatis et suburbii Eduensis, venienti ad elemosinam dicte diei obitus mei, unam nummatam panis aut unam denariorum. Item, do et lego cuilibet congregationum Sanctorum Johannis, Symphoriani ac Andochii, sepulture mee assistenti, viginti solidos semel. Item, volo et precipio quod tricesima die obitus mei celebrentur viginti misse a viginti presbiteris dicti chori, pro remedio anime mee, et eorum cuilibet do tresdecim denarios semel. Item, do et lego predictis canonicis, presbiteris et clericis chori ecclesie Eduensis quinquaginta solidos inter eos distribuendos prout est moris. Item, do et lego predicte ecclesie Eduensi imperpetuum quinquaginta solidos Turon. reddituales pro anniversario imperpetuum in dicta ecclesia celebrando, quos assigno et assideo supra partem domus magne que fuit domini Hugonis de Sancto Poncio, pro parte contingente Regnaudum, filium suum, site Edue, in vico Chaucechien nuncupato, quam partem dicte domus acquisivi ab eodem Regnaudo: et in casu in quo evincerentur dicti redditus per parentes suos vel alios, volo et ordino viginti libras Parisien. de bonis meis ad emendum dictos quinquaginta solidos Turon. reddituales pro dicto anniversario meo in eadem ecclesia celebrando. Item, do et lego fabrice ecclesie Eduensis sexaginta solidos semel; item, domui Dei de castro Eduensi, unum lectum munitum et decem libras ad emendum redditus sufficientes ad manutenendum imperpetuum; item, decem solidos pro pictencia pauperum ibidem egrotantium, et in die obitus mei facienda; item, pauperibus domus Dei de Marchaut, quinque solidos pro pictencia eisdem facienda semel. Item, do et lego ecclesie parochiali de Beligneyo super Oscaram, in qua fui baptizatus, decem solidos reddituales pro anniversario meo singulis annis in ibidem faciendo et pro remedio anime mee et animarum fratrum et aliorum parentum meorum, quos de bonis meis ad predictum opus volo semi et solvi. Item, do et lego pauperibus clericis et matrone Sancte Anastasie Eduensis quinque solidos semel; item, monialibus Sancti Georgii supra Eduam, duodecim solidos Turon. pro officio mortuorum pro remedio anime mee in sua ecclesia faciendo. Item, do et lego religiosis Vallis Sancti Benedicti decem solidos semel pro officio mortuorum in sua ecclesia faciendo; item, fratribus minoribus de Belna, quadraginta solidos semel; item, fratribus predicatoribus de Dyvione, quadraginta solidos semel; item, Huguete, sorori mee, decem libras et de blado frumenti et siliginis per medium sex sextarios ad mensuram de Beligneyo; item, Jaquete, sorori mee, centum solidos Turon. Item, do et lego ecclesie beate Marie Belnensis quadraginta solidos Turon. pro anniversario meo in ibidem annuantim celebrando; item, ecclesie collegiate Beate Marie et Beati Lazari Avalonensis, pro anniversario meo in ibidem annuatim pro remedio anime mee celebrando, quadraginta solidos Turon. semel solvendos in redditibus et emolumentis patrimonii mei quod habeo prope Belnam et alibi, et quod patrimonium ad hoc obligo et affectum volo, nisi alibi dictos redditus assignaverim sufficientes. Item, do et lego ecclesie Eduensi, pro male perceptis, decem libras semel. Item, volo et precipio quod fundatur una capellania de decem libris vel circa arbitrio executorum meorum, in quantum excedit decem libras annui et perpetui redditus, in altari beate Marie Sancti Johannis in Crota, sub cujus altare corpus domini Egidii, quondam fratris mei, extitit inhumatum, et eam ex nunc fundo et doto: et volo et precipio quod capellanus dicte capellanie qui pro tempore erit, ter in ebdomada celebrat pro remedio et salute animarum mee, fratris mei dicti domini Egidii et aliorum parentum et amicorum meorum, scilicet lune pro defunctis, veneris de cruce et sabbati de beata Maria virgine. Item, instituo heredes meos universales in bonis meis residuis patrimonialibus et immobilibus, completa primitus et peracta exactione testamenti seu ultime voluntatis per executores meos inferius nominandos, videlicet dominum Hugonem, fratrem meum, et liberos Lamberti, quondam fratris mei, et alios si, qui sint, qui de jure seu de consuetudine michi succedere habeant, et pro illa parte pro qua debent michi succedere. Executores vero meos testamenti mei seu ultime mee voluntatis presentis facio et ordino dilectissimos meos, primo dominum et amicum meum, dominum Symonem de Ponte Sciso, dominum Theobaldum de Sinemuro, ecclesie Eduensis meos concanonicos, magistrum Hugonem de Beligneyo, jurisperitum, baillivum Cabilonensem, et dominum Martinum, vicarium ecclesie Eduensis, ac Petrum de Ferro nepotem meum, et do et concedo cuilibet ipsorum quatuor primo scriptorum onus executionis acceptanti, centum solidos pro labore suo, et alii quinquaginta solidos, dans et mandans, etc. Acta sunt hec in domo quam inhabitat idem Seguinus Edue, anno Domini millesimo trecentesimo vicesimo quinto, die jovis post festum Resurrectionis ejusdem, indictione octava, pontificatus sanctissimi in Christo patris ac domini nostri domini Johannis digna Dei providentia pape vicesimi secundi anno nono, presentibus discreto viro Guillelmo de Borbonio, canonico Eduensi, magistro Johanne Ypothecario, Perreneto de Beligneyo, rectore ecclesie Sancti Andree Eduensis, et Guioneto dicto de Bordis, de Edua, clericis, testibus ad premissa vocatis specialiter et rogatis. Et ego Robertus de Sancto Gengulpho, Cabilonensis dyocesis clericus, apostolica auctoritate notarius, etc. CODICILLE. — In nomine Domini, amen. Nos officialis Eduensis per presentes notum facimus quod, etc. Seguinus de Beligneyo, etc. In primis, dictus canonicus remittit omnes injurias sibi a quibuscumque illatas, vult etiam et ordinat quod debita sua persolvantur, clamores sui et facinora sua emendentur, pacificentur et sedantur per manus executorum suorum infrascriptorum. Item, anima sua altissimo creatori recummendata, capellanie sue fundate in ecclesia Beatorum Nazarii et Celsi Eduensis, prout continetur in dicto suo testamento, hiis presentibus annexo, quam capellaniam idem canonicus dottavit de decem libratis terre annui et perpetui redditus, ultra dictas decem libratas terre, dat et legat quadraginta solidatas terre, monete dictarum decem libratarum terre, solvendas annis singulis imperpetuum, una cum dictis decem libratis, capellano ipsius capellanie qui pro tempore fuerit, quas decem libratas cum dictis quinquaginta solidatis terre idem canonicus assedet et assignat supra omnia et singula bona immobilia que ipse canonicus habet et habere potest in villa ac finagio de Sampigneyo et supra omnia alia bona sua, si dicta bona ville et finagii de Sampigneyo non sufficiant. Item, vult et ordinat idem canonicus quod a die obitus sui usque ad tricesimam exinde venturam, duodecim presbiteri qualibet die et quilibet ipsorum celebret unam missam de deffunctis pro remedio anime sue et antecessorum suorum, quibus presbiteris dictus canonicus dat et legat, pro qualibet missa, duodecim denarios Turon. semel. Item dat et legat religiosis Sancti Martini Eduensis triginta solidos Turon. semel pro divino officio mortuorum in monasterio suo predicto faciendo sollempniter tercia die obitus sui, pro remedio anime sue et antecessorum suorum. Item, anniversaria sua per ipsum legata in dicto testamento suo ecclesie cathedrali Eduensi et ecclesie collegiate Belnensi assedet et assignat super omnia bona sua ville et finagii de Sampigneyo predicta et super omnia alia bona sua, si dicta bona non sufficiant, ubique sunt et quocumque nomine censeantur. Item donat et legat fabrice ecclesie sancti Nazarii Eduensis decem libras Turon. semel. Item, dat et legat ecclesiis beate Marie in castro Eduensi, beati Johannis in Crota et sancti Quintini Eduensis, cuilibet ipsarum, decem solidos Turon. semel et cuilibet aliarum ecclesiarum civitatis et suburbii Eduensis quinque solidos Turon. semel, pro remedio anime sue et anniversario suo in eisdem ecclesiis faciendo semel. Item, dat et legat decem puellis de genere suo maritandis, cuilibet ipsarum centum solidos Divion. semel pro ipsis maritandis. Item, dat et legat ecclesie Sancti Johannis de Triseyo viginti solidos Turon. semel pro anniversario suo semel in dicta ecclesia et absolutione sua per unum annum post obitum suum diebus consuetis facienda. Item, dat et legat canonicis, presbiteris et clericis residentibus in ecclesia Sancti Andochii Sedelocensis quinquaginta solidos Turon. pro remedio anime sue et officio mortuorum semel in dicta ecclesia sollempniter celebrando. Item, vult et ordinat idem testator quod infra decem dies post obitum suum convocentur in ecclesia de Beligneyo tresdecim presbiteri divina pro remedio anime sue celebrantes, et dentur cuilibet ipsorum presbiterorum divina celebrantium tresdecim denarii cum refectione integra; item, quod illa die detur cuilibet pauperi membro Christi ibidem ad elemosinam venienti una denariata panis. Item, dat et legat ecclesie Eduensi in aumentatione anniversarii sui dicte ecclesie ab ipso legati ut in dicto testamento suo continetur viginti solidos Parisien. quos assedet et assignat eidem ecclesie Eduensi super omnia bona sua de Sampigneyo predicta et super omnia bona sua si dicta bona sua de Sampigneo non sufficerent. Item, dat et legat viginti et quinque pauperibus civitatis Eduensis, videlicet cuilibet ipsorum unam tunicam de burello semel; item, viginti quinque pauperibus ville Beligneyi, cuilibet videlicet ipsorum unam tunicam de burello; item, quinquaginta aliis pauperibus, videlicet cuilibet ipsorum unum par soculariorum. Item, donat et legat Johanni de Sancto Saturnino de Bosco, valleto suo, pro servitiis eidem ab ipso Johanne impensis centum solidos Turon. semel. Item, donat et legat Gallereto de Marcigniaco, clerico, sexaginta solidos Turon. semel. Item, vult et ordinat quod, clamoribus suis, debitis et legatis suis omnibus persolutis, residuum bonorum suorum mobilium omnium pauperibus Christi, erogetur. In residuo vero bonorum suorum immobilium, heredes suos facit et instituit illos qui sibi de jure aut de consuetudine succedere debent. Hujus autem aditionis testamenti sui seu codicilli et dicti testamenti sui, cui presentes sunt annexe, exequtores suos facit et constituit carissimos amicos suos, videlicet dominos Johannem Jarrossier, Andream de Bordis, canonicos Eduenses, Hugonem rectorem ecclesie de Praeles, et Perronetum de Ferro, de Beligneyo, ejus nepotem, et ipsorum quemlibet in solidum, ita quod non sit melior conditio occupantis, quibus exequtoribus suis et cuilibet ipsorum onus exequtionis hujusmodi in se suscipientium dat et legat idem testator sexaginta solidos Turon. semel pro pena et labore quam habebunt pro hujus modi exequtione adimplenda, etc. Datum et actum die mercurii post festum Epifanie Domini, anno ejusdem Domini M° CCC° tricesimo tercio, indictione secunda, pontificatus sanctissimi in Christo patris ac domini, domini Johannis divina providentia Pape XX secundi anno ipsius decimo octavo, presentibus Pariseto Celerarii de Pomarco, Perroneto Rebillardi de Volenayo et Regnaudo, filio Michaelis Tartre, testibus ad hoc vocatis specialiter et rogatis. Ita est, Alisia, notarius. Et ego Guillelmus dictus de Alisia, etc.